૨૫ સપ્ટેમ્બર ૨૦૧૧ની સવારે સાડાસાત વાગ્યે નેપાલની રાજધાની કાઠમંડુ નજીક બુદ્ધ ઍરલાઇન્સનું એક પ્લેન તૂટી પડ્યું એ ઘટનાએ કલકત્તાના સધર્ન ઍવન્યુમાં રહેતા ગુજરાતી અને મૂળ ધોરાજીના વીસા શ્રીમાળી જૈન પરિવારના સભ્યોેને આઘાતથી તોડી નાખ્યા છે. કલકત્તાના આ સંસ્કારી અને શાલીન ગુજરાતી પરિવારના મોભી ચંદુભાઈ મહેતા અને સ્વ. સવિતાબહેનના સૌથી નાના પુત્ર ડૉ. પંકજ અને પુત્રવધૂ ડૉ. છાયા મહેતા પણ એ કમનસીબ ફ્લાઇટમાં હતાં. ડૉ. પંકજ મહેતા છેલ્લાં ચાર વર્ષથી કાઠમંડુના યુનિસેફ (યુનાઇટેડ નેશન્સ ચિલ્ડ્રન્સ ફન્ડ)ના હેલ્થ અને ન્યુટ્રિશન-ઑફિસરની ફરજ બજાવતા હતા.